20 Junie is die 171ste dag van die jaar in die Gregoriaanse kalender (172ste in 'n skrikkeljaar). Daar volg nog 194 dae in die res van die jaar. 1567 – Die "Casket"-briewe word gevind. Die briewe impliseer dat Maria I van Skotland met James Hepburn, 4de graaf van Bothwell, saamgesweer het om Maria se man Lord Darnley te vermoor. 1667 – Pous Clemens IX volg Pous Alexander VII op as pous van die Rooms-Katolieke Kerk. 1675 – Pous Clemens X verklaar Francis Solano salig. 1789 – Die 'Tennisbaan-eed'. Die volksverteenwoordigers van Frankryk wat uitgesluit is uit die parlement in Versailles, neem 'n eed om nie te verdaag totdat 'n grondwet aanvaar is nie. 1837 – Koningin Victoria bestyg die Britse troon. 1848 – Andries Pretorius word as kommandant-generaal verkies. 1863 – Wes-Virginië word die 35ste deelstaat van die Verenigde State. 1940 – Tweede Wêreldoorlog: 40 000 Franse soldate vlug na veiligheid oor die Switserse grens en word geïnterneer.